钦定古今图书集成/理学汇编/文学典/第085卷 > 李献甫
## 钦定古今图书集成/理学汇编/文学典/第085卷 > 李献甫

按《金史》本传：“献甫字钦用，献能从弟也。博通书传，尤
精《左氏》及地理学。为人有干局，心所到则绝人远甚，
故时人称其精神满腹。兴定五年，登进士第，历咸阳
簿，辟行台令史。正大初，夏使来请和，朝廷以翰林待
制冯延登往议，时献甫为书表官从行，夏使有口辩，
延登不能折，往复数日不定，至以岁币为言。献甫不”
能平，从旁进曰：“夏国与我和好百年，今虽易君臣之
名为兄弟之国，使兄输币，宁有据耶？”使者曰：“兄弟且
不论，宋岁输吾国币二十五万疋，典故具在，君独不
知耶？金朝必欲修旧好，非此例不可。”献甫作色曰：“使
者尚忍言耶？宋以岁币饵君家而赐之姓，岸然以君
父自居，夏国君臣无一悟者，诚谓使者当以为讳，乃
今公言之。使者果能主此议，以从赐姓之例，敝邑虽
岁捐五十万，献甫请以身任之。”夏使语塞，和议乃定。
后朝廷录其功，授庆阳总帅府经历官，寻辟长安令。
京兆行台所在，供亿甚繁，献甫处之常若有馀，县民
赖之以安。入为尚书省令史。天兴元年，充行六部员
外郎，守备之策，时相倚任之。以功迁镇南军节度副
使兼右警巡使。死于蔡州之难，年四十。所著文章号
《天倪集》，留汴京。献甫死，其家亦破。同年华阴王元礼
购得之，传于世。